К1эращэ Тембот характерэу къытхэрэр язек1уак1эк1э, гъэхъагъэу аш1хэрэмк1э, ц1ыфэу къэзыуцухьэрэмэ зэранэсхэрэмк1э, е ежь авторым характеристикэу къаритырэмк1э шъхьаф-шъхьафэу, игъорыгъоу къызэ1уехых. Ащ произведением хегъахьэ ц1ыфым илексикэ хэбгъэхъон плъэк1ыщт традиционнэ фольклорнэ символикэр. Повестэу «Шахъомрэ пшъэшъэ пагэмрэ» хэт героим ежьым характеристикэ къыреты: «Ар ащ фэдэ ц1ыфыгъ...» Ащ ыуж уасэу авторым фиш1ырэр къыгъэшъыпкъэжьэу, Лаукъан изек1уак1эк1э ишэн нахь къызэ1уехыжьы. Тхэк1ошхом итхылъмэ героеу ахэт пэпчъ яшэн шхьа1 къыхигъэщмэ, щы1эныгъэм ар зэрэхигъэуцорэ шэн лъэныкъор ыпэ ригъэшъзэ, адрэ зек1ок1э ц1ык1у-шъок1ухэр ащ ек1ол1эжьхэу характерыр ригъэкъузэ джаущтэу егъэпсы. Гущы1эм пае, Ерстэм / «Шыу закъу»/ шэн шъхьа1эу и1эр, л1ыжъэу Темгъан Таур къызэри1орэмк1э, ц1ыфмэ иш1уагъэ аригъэк1ынэу, тхьамык1ап1э ифэрэм аде1энэу ары; Къаймэт /«Хьаджырэт»/ тштэмэ - л1ыгъэмрэ ц1ыфыгъэмрэ арыгъуазэзэ, 1оф зафэм фэбанэрэмэ ягъусэныр ары. Дэгъотл1ыкъо / «Насыпым игъогу»/ зэк1ак1о имы1эу щы1эк1ак1эм фэбанэзэ ныбжьык1эхэр зэхищэнэу ищы1эныгъэ пшъэрылъ -  а зек1уак1эхэр зэк1ужьырэр зэк1э зы шэны - л1ыгъэр ары. Арышъ, л1ыгъэр героим ишэн шъхьа1эу мэхъужьы.